স্পোর্টস রিপোর্টার ॥ অস্ট্রেলিয়ার বিপক্ষে আবুধাবিতে টেস্ট সিরিজ জয়ে পাকিস্তানের নায়ক ছিলেন মোহাম্মদ আব্বাস। প্রথম ইনিংসে ৩৩ রান দিয়ে ৫ উইকেট নেন তিনি। এরপর দ্বিতীয় ইনিংসে ৬২ রান দিয়ে নেন আরও ৫ উইকেট। ১০ ম্যাচের টেস্ট ক্যারিয়ারে প্রথমবারের মতো এক ম্যাচে ১০ উইকেট শিকার করেন তিনি। তাতে পাকিস্তান অস্ট্রেলিয়াকে হারিয়ে জিতে নেয় সিরিজ। অসাধারণ বোলিং করার পুরস্কার পেয়েছেন পাকিস্তানের এই বোলার। আইসিসির টেস্ট বোলারদের র‌্যাঙ্কিংয়ে ১৪তম স্থান থেকে এক লাফে তৃতীয় স্থানে উঠে এসেছেন তিনি। আর সেটা সম্ভব হয়েছে ক্যারিয়ার সেরা ৮২৯ রেটিং পয়েন্ট পাওয়ায়। আব্বাসের সামনে আছেন কেবল ইংল্যান্ডের জেমস এ্যান্ডারসন (৮৯৯) ও দক্ষিণ আফ্রিকার কাগিসো রাবাদা (৮৮২)। চার ও পাঁচে ভারনন ফিল্যান্ডার ও রবীন্দ্র জাদেজা।